RO Jurnalul Oficial al Uniunii Europene C 7/8

Raport final al consilierului-audiatorîn cazul COMP/F/38.638 — BR/ESBR

(în conformitate cu articolele 15 și 16 din Decizia 2001/462/CE, CECO a Comisiei din 23 mai 2001 privind mandatul consilierilor-audiatori în anumite proceduri în domeniul concurenței — JO L 162, 19.6.2001, p. 21)

(2008/C 7/05)

Proiectul de decizie în cazul menționat anterior necesită următoarele observații.

Procedura în cazul respectiv a fost inițiată în urma cererii de imunitate depuse de societatea germană Bayer AG în decembrie 2002 și ianuarie 2003, în conformitate cu comunicarea Comisiei din 20 iunie 2002 privind imunitatea la amenzi și reducerea amenzilor în cazurile de cartel (1) (comunicarea privind clemența). În consecință, la 27 martie 2003, s-a efectuat o inspecție în incintele Dow Deutschland GmbH & Co. OHG (denumită astăzi Dow Deutschland Anlagengesellschaft mbH).

La 7 iunie 2005, Comisia a prezentat prima comunicare a obiecțiilor. O a doua comunicare a obiecțiilor care înlocuia comunicarea precedentă a fost adoptată la 6 aprilie 2006. Motivele au fost următoarele: noi elemente probatorii furnizate în răspunsurile părților la comunicarea obiecțiilor și necesitatea de a clarifica anumite circumstanțe de fapt și de drept, precum lichidarea juridică a unuia dintre destinatarii inițiali și includerea unui nou destinatar.

În cea de a doua comunicare a obiecțiilor, Comisia a plecat de la premisa că următoarele 15 societăți comerciale au participat la un cartel încălcând dispozițiile articolului 81 din Tratatul CE și ale articolului 53 din Acordul SEE.

— Bayer AG.

— Dow Chemical Company, Dow Deutschland Inc., Dow Deutschland Anlagengesellschaft mbH și Dow Europe GmbH.

— Eni S.p.A., Polimeri Europa S.p.A. și Syndial S.p.A.

— Shell Petroleum N.V., Shell Nederland B.V. și Shell Nederland Chemie B.V.

— Unipetrol a.s. și Kaucuk a.s.

— Trade-Stomil Ltd.

— Chemical Company Dwory S.A.

Destinatarii comunicării de obiecții au avut acces la dosar sub forma unui CD-ROM. Accesul la declarațiile verbale făcute în cadrul comunicării privind clemența și documentele aferente acestora a fost acordat în incintele Comisiei. Părțile au fost autorizate să ia notițe, să asculte înregistrările de pe casetă și/sau să consulte dactilografierile pregătite de Comisie însă nu li s-a permis să facă copii după documentele respective.

Mai multe părți au solicitat extinderea termenului de răspuns la comunicarea obiecțiilor, iar unele dintre acestea au obținut extinderea. Toate părțile au răspuns în termenul stabilit.

Răspunsul societății Bayer AG la cea de a doua comunicare a obiecțiilor conținea elemente care puteau fi atât incriminatorii cât și justificative. Astfel, toate părțile implicate în procedură au primit o copie după răspuns și au fost invitate să își exprime părerea cu privire la conținut.

Majoritatea părților au solicitat o audiere în conformitate cu articolul 12 din Regulamentul (CE) nr. 773/2004 al Comisiei. Audierea s-a desfășurat la 22 iunie 2006. Toate părțile, cu excepția Trade-Stomil Ltd, au fost prezente la audiere.

În baza declarațiilor scrise și verbale prezentate serviciilor Comisiei, încălcarea descrisă în comunicarea obiecțiilor a fost revizuită: în special, s-a renunțat la obiecțiile formulate împotriva a doi destinatari (Chemical Company Dwory S.A. și Syndial S.p.A.) și s-a redus durata participării în cazul altor trei părți (Unipetrol a.s., Kaucuk a.s. și Trade-Stomil Ltd).

Participarea părților terțe

La 22 decembrie 2005, Manufacture Française des Pneumaticques Michelin (Michelin) a fost admisă la proceduri în calitate de parte terță interesată în conformitate cu articolul 27 alineatul (3) din Regulamentul (CE) nr. 1/2003 a Consiliului și articolul 11 alineatul (1) din Regulamentul (CE) nr. 773/2004. În continuare, a fost informată despre natura și obiectul procedurilor și a fost invitată să își exprime punctul de vedere, societatea procedând ulterior la aceasta. Michelin a participat și la audiere. În consecință, societatea Michelin a fost admisă în calitate de reclamant, în conformitate cu articolul 5 din Regulamentul (CE) nr. 773/2004 și articolul 7 din Regulamentul (CE) nr. 1/2003, în baza unei reclamații formale susținute cu dovezi și adăugate la dosar la 12 mai 2006. În conformitate cu articolul 6 alineatul (1) din Regulamentul (CE) nr. 773/2004, Michelin a primit o versiune neconfidențială a comunicării obiecțiilor și a fost invitată să își expună punctul de vedere. Michelin și-a prezentat comentariile prin scrisoarea din 15 noiembrie 2006.

Prin scrisoarea care mi-a fost adresată la 9 noiembrie 2006, Syndial S.p.A. și Polimeri Europa S.p.A au contestat statutul societății Michelin de reclamant în procedură și au pus sub semnul întrebării dreptul acesteia de a primi o versiune neconfidențială a comunicării obiecțiilor. Prin scrisoarea din 10 noiembrie 2006, am confirmat societăților Syndial S.p.A. și Polimeri Europa S.p.A. că, în temeiul interesului legitim, Comisia a decis să acorde societății Michelin statut de reclamant. Întrucât, în calitate de reclamant, Michelin are dreptul statutar de a primi o versiune neconfidențială a comunicării obiecțiilor și dat fiind că interesul legitim de confidențialitate al Syndial și Polimeri a fost luat în considerare de către serviciile Comisiei, am informat cele două societăți că observațiile lor nu necesită acțiuni suplimentare din partea mea în acest caz.

După părerea mea, proiectul de decizie se referă exclusiv la obiecțiile asupra cărora părțile au avut posibilitatea de a-și face cunoscute punctele de vedere.

Consider că dreptul tuturor participanților la procedură de a fi audiați a fost respectat în acest caz.

Bruxelles, 22 noiembrie 2006. Karen WILLIAMS

(1) JO C 45, 19.2.2002, p. 3